Verashni Pillay bedank as redakteur van HuffPost SAVerashni Pillay (Foto: Facebook) Verashni Pillay, redakteur van The Huffington Post SA, het met onmiddellike effek uit haar amp bedank. Dit volg nadat die persombudsman Saterdag bevind het dat die publikasie van ŉ blog op die webwerf, ““Could it be time to deny white men the franchise?”, neerkom op haatspraak en dat dit “kwaadwillig” en “diskriminerend” was. Andreij Horn, hoof van 24.com, ŉ afdeling van Media24, het in ‘n verklaring gesê die redaksionele beheer oor die webwerf is oorgedra. “Ferial Haffajee, hoofredakteur van Huffington Post SA, en Pieter du Toit, die webwerf se adjunkredakteur, sal dadelik die webwerf se redaksionele beheer oorneem, totdat ons ŉ nuwe redakteur aangestel het,” het hy gesê. “Ons het absolute vertroue in hul vermoë om die webwerf te lei deur die veranderinge wat ons aanbring om die interne kwessies aan te roer wat in die eerste plek hierdie situasie tot gevolg gehad het, en die impak wat dit op die samelewing, die maatskappy en ons personeel gehad het.” Pillay het gesê sy respekteer die kantoor van die persombudsman en het besluit om te bedank. “Dankie aan Media24 vir hierdie geleentheid en alles van die beste vir die span by HuffPost SA vir die pad vorentoe.” Lees alle vorige berigte oor die Huffington Post op Maroela Media.